KOMISIJOS REGLAMENTAS (EB) Nr. 1899/2004
2004 m. spalio 29 d.
iš dalies keičiantis Reglamentą (EB) Nr. 2342/1999, nustatantį išsamias Tarybos reglamento (EB) Nr. 1254/1999 dėl bendro galvijienos rinkos organizavimo taikymo taisykles dėl priemokų schemų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies pakeičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 155 straipsnį,
kadangi:
(1)
Komisijos reglamento (EB) Nr. 2342/1999 (2) 42 straipsnyje nustatomos taisyklės dėl paskyrimo metų galvijams, kuriems pateikiamoms paraiškos specialiai ir kt. priemokai gauti. Belaukiant, kada valstybės narės įgyvendins Reglamento (EB) Nr. 1782/2003 III dalyje numatytą bendrosios išmokos schemą, ūkininkai gali nuspręsti 2004 m. pabaigoje paspartinti galvijų skerdimą, kad būtų suteikta speciali priemoka, jeigu ji suteikiama skerdimo metu pagal 1999 m. gegužės 17 d. Tarybos reglamento (EB) Nr. 1254/1999 dėl bendro galvijienos rinkos organizavimo (3) 4 straipsnio 6 dalį.
(2)
Skerdyklų perkrova 2004 m. pabaigoje ir vėlesnis skerdimų sumažėjimas kitų metų pradžioje gali sutrikdyti galvijienos rinką. Todėl reikėtų numatyti nuostatą, kuri leistų ūkininkams per ribotą laikotarpį pateikti paraiškas 2004 m. specialioms priemokoms už 2004 m. gruodžio 31 d. turimus galvijus, kurie bus skerdžiami 2005 m., gauti.
(3)
Su neįprastu skerdimų pagausėjimu susijęs galvijienos rinkos trikdymų rizikos padidėjimas priklauso nuo kiekvienoje valstybėje narėje esančių skerdimo pajėgumų. Dėl šios priežasties laikotarpis, per kurį galvijai gali būti skerdžiami, skirtingose valstybėse narėse gali skirtis. Todėl reikėtų numatyti nuostatą, kuri leistų valstybėms narėms pačiom nustatyti būtino skerdimo laikotarpio trukmę tarp 2005 m. sausio 1 d. ir kovo 31 d.
(4)
Jeigu valstybės narės nusprendžia suteikti specialią priemoką skerdimo metu, Reglamento (EB) Nr. 1254/1999 4 straipsnio 6 dalyje numatoma, kad to reglamento 4 straipsnio 2 dalies a punkte minimas amžiaus kriterijus buliams pakeičiamas minimaliu skerdenos svoriu. Aišku, kad paskerdus galviją iki 2004 m. gruodžio 31 d. nebebus galima nustatyti, ar tas galvijas vėliausiai iki tos datos atitiko šį svorio kriterijų. Siekiant išvengti, kad galvijai, kurie iki 2004 m. gruodžio 31 d. neatitiktų svorio kriterijų, būtų skerdžiami, ir už juos būtų prašoma suteikti priemoką, svorio kriterijų reikia pakeisti amžiaus kriterijumi, jeigu pareiškėjas nori pasinaudoti šia priemone.
(5)
Todėl Reglamentas (EB) Nr. 2342/1999 turėtų būti atitinkamai iš dalies pakeistas.
(6)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2342/1999 iš dalies keičiamas taip:
1)
8 straipsnio 5 dalis papildoma šia pastraipa:
„Nepaisant Reglamento (EB) Nr. 1254/1999 4 straipsnio 6 dalies, valstybėse narėse, kurios nusprendžia nuo 2005 m. sausio 1 d. taikyti bendrosios išmokos schemą pagal Reglamento (EB) Nr. 1782/2003 III dalį (4), per 42 straipsnyje nurodytą laikotarpį paskerstiems buliams leidžiama suteikti specialią priemoką, jeigu jie 2004 m. gruodžio 31 d. atitinka Reglamento (EB) Nr. 1254/1999 4 straipsnio 2 dalies a punkte nustatytą amžiaus kriterijų. Skerdimo įrodyme nurodomas galvijo amžius.
2)
42 straipsnyje po trečiosios dalies įterpiama ši dalis:
„Nepaisant pirmos ir antros dalies bei 35 straipsnio 1 dalies, valstybėse narėse, kurios nusprendžia nuo 2005 m. sausio 1 d. taikyti bendrosios išmokos schemą pagal Reglamento (EB) Nr. 1782/2003 III dalį, speciali priemoka gali būti suteikta pagal 8 straipsnio 1 dalyje numatytą sąlygą, jeigu galvijas buvo paskerstas per laikotarpį, kurį valstybės narės turi nustatyti tarp 2005 m. sausio 1 d. ir kovo 31 d., ir jeigu paraiška 2004 m. priemokai gauti už tą galviją ūkininko prašymu buvo pateikta ne vėliau kaip iki 2005 m. balandžio 15 d. Jaučiams priemokos suteikiamos 2004 m. gruodžio 31 d., kaip numatyta Reglamento (EB) Nr. 1254/1999 4 straipsnio 2 dalies b punkte. Tokiu atveju paskyrimo metai bus 2004 m., ir bus suteikiama 2004 m. gruodžio 31 d. galiojanti priemokos suma.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 29 d.